Kroonstad-boer, nog 3 Maandag in hof | Netwerk24
Deur Alet Van Der Walt 14 Februarie 2021 20:01
Pieter Swart Foto: verskaf
Die Kroonstadse boer Pieter Swart (37) wat op drie moordklagte in hegtenis geneem is, het 'n groot kanon se hulp ingeroep om hom te verdedig, sou hy vervolg word.
Adv. Piet Pistorius sal Maandag namens Swart in die landdroshof in Kroonstad verskyn indien hy wel van moord aangekla word.
Die nasionale vervolgingsgesag (NVG) sal Maandag sy besluit hieroor bekend maak.
Pistorius, van Gauteng, het reeds talle hoëprofielverhore behartig.
Swart is tans onder polisiebewaking in die hospitaal nadat hy Donderdag drie vermeende plaasaanvallers doodgeskiet het.
Polisielede was Donderdagmiddag nog op die moordtoneel op Pieter Swart se plaas besig en het onder meer 'n aantal jaggewere geïnspekteer. Foto: Alet van der Walt
Die polisie het die naweek steeds die name van die drie weerhou en sê hul naasbestaandes moet eers opgespoor en in kennis gestel word.
Swart, 'n boer en evangelis, het Donderdagoggend in 'n WhatsApp-boodskap hulp ontbied en gesê hy is op sy plaas buite die dorp aangeval.
Swart het aan die polisie gesê hy is met 'n mes in sy kop en nek gesteek en het uit noodweer sy aanvallers doodgeskiet.
Hy is Donderdag in die ongevalleafdeling van 'n hospitaal behandel, maar nie opgeneem nie. Hy is egter later die dag op drie aanklagte van moord in hegtenis geneem.
Hy is hierna in die hospitaal opgeneem.
Brig. Motantsi Makhele, polisiewoordvoerder, het in 'n mediaverklaring gesê Swart is in hegtenis geneem omdat sy weergawe van die gebeure nie ondersteun word deur dit wat die polisie op die misdaadtoneel gesien het nie.
"Wanneer dit lyk asof iemand die wet onder die voorwendsel van selfverdediging oortree het, moet moordklagte geregistreer word," het Makhele Vrydag gesê.
Forensiese kenners het Donderdagmiddag jaggewere op die toneel geïnspekteer, maar dit is nie seker of een van dié gewere tydens die voorval gebruik is nie.
Drie ander mense, 'n vrou en twee mans, is ook in hegtenis geneem.
Makhele sê dié drie word aangekla dat hulle saamgesweer het om 'n misdaad te pleeg.
Die drie sal ook Maandag in die hof verskyn en word volgens 'n voorlopige ondersoek met die drie oorledenes verbind.